ΓΡΑΠΤΗ ΕΡΩΤΗΣΗ P-1172/98 υποβολή: Gerhard Hager (NI) προς την Επιτροπή (2 Απριλίου 1998)

Θέμα: Διεύρυνση - δικαιοσύνη και εσωτερικές υποθέσεις

Ο σεβασμός του κοινοτικού κεκτημένου στους τομείς της δικαιοσύνης και των εσωτερικών υποθέσεων στο πλαίσιο των συνεργασιών προσχωρήσεως και ο τρόπος ενσωματώσεώς του από τις υποψήφιες για ένταξη χώρες θα πρέπει, σύμφωνα με τις ανεπίσημες συνομιλίες του Birmingham, να τύχει ιδιαίτερης προσοχής κατά τη διευρυνσιακή διαδικασία. Στο πλαίσιο αυτό ερωτάται:

1. Έχει η Επιτροπή στη διάθεσή της στατιστικά στοιχεία στους ακόλουθους τομείς του οργανωμένου εγκλήματος: κλοπή αυτοκινήτων, δουλεμπόριο, εμπόριο ναρκωτικών, νομιμοποίηση εσόδων από παράνομες δραστηριότητες, προστασία σημάτων, διαφθορά και είναι σε θέση να μου τα διαβιβάσει;

2. Διαθέτει η Επιτροπή πληροφορίες για τα μέχρι τούδε ληφθέντα μέτρα και τα αποτελέσματά τους στον τομέα της καταπολεμήσεως της διαφθοράς;

3. Ποιά μέτρα έχουν ληφθεί από τις υποψήφιες για ένταξη χώρες στον τομέα της νομοθεσίας για το άσυλο και τη μετανάστευση προκειμένου να προσαρμοσθούν στο νομοθετικό καθεστώς που ισχύει στην Ένωση;

4. Ποιά μέτρα έχουν ληφθεί από τις υποψήφιες για ένταξη χώρες για τη δημιουργία αποτελεσματικών τελωνειακών υπηρεσιών στα εξωτερικά τους σύνορα, τα οποία έχουν μείζονα σημασία ιδίως όσον αφορά την εισαγωγή απαγορευμένων εμπορευμάτων (ναρκωτικά, πυρηνικές ουσίες, όπλα);

Θα μπορούσε η Επιτροπή να αναφερθεί σχετικά με τα προμνημονευθέντα ζητήματα ιδίως στα κράτη του πρώτου κύματος προσχωρήσεων καθώς επίσης και σε στατιστικά στοιχεία που ανάγονται στο χρόνο μετά την παρουσίαση της Agenda 2000 τον Ιούλιο του 1997;

Απάντηση της κας Gradin εξ ονόματος της Επιτροπής (25 Μαΐου 1998)

1. Η Επιτροπή δεν συλλέγει συστηματικά στατιστικά στοιχεία για τους τομείς στους οποίους αναφέρεται το Αξιότιμο Μέλος του Κοινοβουλίου.

2. Όσον αφορά τις στοιχειώδεις αρχές του κοινοτικού κεκτημένου στους τομείς της δικαιοσύνης και των εσωτερικών υποθέσεων και στο πλαίσιο των ευρωπαϊκών συμφωνιών και των συνεργασιών προσχωρήσεως, πρωτοβουλίες για την βελτίωση της καταπολέμησης της δωροδοκίας είναι υπό εξέλιξη ή έχουν αναπτυχθεί από τις υποψήφιες για ένταξη χώρες στην Κεντρική και Ανατολική Ευρώπη. Η Επιτροπή θα συζητήσει με τις υποψήφιες για ένταξη χώρες την συμπερίληψη της καταπολέμησης της δωροδοκίας στα εθνικά προγράμματα για την ενσωμάτωση του κοινοτικού κεκτημένου.

Η Επιτροπή και το Συμβούλιο της Ευρώπης κατάρτισαν από κοινού το σχέδιο Octopus για να εκτιμήσουν την κατάσταση της δωροδοκίας και του οργανωμένου εγκλήματος σε 16 χώρες της Κεντρικής και Ανατολικής Ευρώπης και να προσδιορίσουν την ανάγκη βελτίωσης ή τροποποίησης της νομοθεσίας, των θεσμών και των προγραμμάτων κατάρτισης. Η τελική έκθεση μόλις τώρα ολοκληρώθηκε και μελετάται. Ένα δεύτερο παρόμοιο σχέδιο είναι υπό εξέταση, το οποίο θα επικεντρώνεται πιθανότατα στην δημιουργία των θεσμικών δομών στις δέκα υποψήφιες για ένταξη χώρες στο πλαίσιο της καταπολέμησης της δωροδοκίας και του οργανωμένου εγκλήματος.

Στο πλαίσιο της αποκαλούμενης «catch-up facility» η Επιτροπή έθεσε κατά μέρος 100 εκατομμύρια ECU από τον συνολικό προϋπολογισμό του προγράμματος PHARE για το 1998 και το 1999 με σκοπό να βοηθήσει τη Βουλγαρία, τη Λετονία, τη Λιθουανία, τη Ρουμανία και τη Σλοβακική Δημοκρατία να εναρμονιστούν με τα κριτήρια της Κοπεγχάγης. Η καταπολέμηση της δωροδοκίας είναι ένας από τους τρεις τομείς στους οποίους θα δοθεί προτεραιότητα.

Τέλος, το πρόγραμμα εργασίας της UCLAF, που εγκρίθηκε στις 6 Μαΐου 1998, επισημαίνει μια πολύ ολοκληρωμένη προενταξιακή στρατηγική για τον αγώνα κατά της απάτης και της δωροδοκίας, η οποία στοχεύει στην προσαρμογή των υποψήφιων για ένταξη χωρών στα πρότυπα που ισχύουν σε αυτό τον τομέα πριν χρειαστεί να υιοθετήσουν τις κοινοτικές πολιτικές.

3. Ο τομέας του ασύλου επιλέχθηκε ως το κύριο θέμα συζήτησης για τον συγκροτημένο διάλογο με τις υποψήφιες για ένταξη χώρες κατά το πρώτο εξάμηνο του 1997. Αυτό έδωσε την ευκαιρία να αναλυθεί η κατάσταση στις υποψήφιες για ένταξη χώρες και να εντοπιστούν οι τομείς όπου είναι αναγκαίο να γίνουν βελτιώσεις. Οι υποψήφιες για ένταξη χώρες έχουν αναλάβει πρωτοβουλίες προκειμένου να προσαρμόσουν τις νομοθεσίες τους στους τομείς του ασύλου και της μετανάστευσης στα πρότυπα που απαιτούνται για την ένταξή τους. Ιδιαίτερη προσοχή δίνεται όλο και περισσότερο στο να βελτιωθεί το απαραίτητο θεσμικό πλαίσιο που χρειάζεται για τον εναρμονισμό της νομοθεσίας σύμφωνα με τα απαιτούμενα πρότυπα. Συγκεκριμένα σχέδια για το άσυλο θα συνταχθούν στο πλαίσιο του προγράμματος PHARE. Εξάλλου η υποστήριξη που δίνεται στις υποψήφιες για ένταξη χώρες με σκοπό να ενημερωθούν καλύτερα για το κοινοτικό κεκτημένο και να βελτιώσουν τα θεσμικά τους συστήματα στον τομέα του ασύλου και της μετανάστευσης είναι μια από τις προτεραιότητες της κοινής δράσης της 19ης Μαρτίου 1998 ((EE C 267, 3.9.1997 )) που ενέκρινε το Συμβούλιο για πρόγραμμα κατάρτισης, ανταλλαγών και συνεργασίας στους τομείς του ασύλου, της μετανάστευσης και της διέλευσης των εξωτερικών συνόρων (πρόγραμμα Odysseus). Η πρώτη συνάντηση της επιτροπής διαχείρισης του προγράμματος έλαβε χώρα στις 21 Απριλίου 1998 όπου και εγκρίθηκε το ετήσιο πρόγραμμα του 1998, το οποίο επιβεβαιώνει τις προτεραιότητες που θα δοθούν.

4. Πολλές δράσεις είναι υπό εξέλιξη με σκοπό τη δημιουργία αποτελεσματικών τελωνειακών αρχών στις υποψήφιες για ένταξη χώρες. Μεγάλη προσπάθεια έχει γίνει για τη βελτίωση της συνοριακής υποδομής και την παροχή του απόλυτα αναγκαίου για τα τελωνεία ανιχνευτικού εξοπλισμού.

Οι εργασίες συνεχίζονται στο πλαίσιο μιας σφαιρικής στρατηγικής η οποία επικεντρώνεται στη θέσπιση σύγχρονης και σταθερής τελωνειακής νομοθεσίας και επίσης στη βελτίωση της λειτουργικής ικανότητας των τελωνείων (συμπεριλαμβανομένου του εξοπλισμού τους με ηλεκτρονικούς υπολογιστές) προκειμένου να εφαρμοστεί αποτελεσματικά η καινούργια νομοθεσία. Ο πυρήνας αυτής της προενταξιακής τελωνειακής στρατηγικής είναι σαφώς η βελτίωση της λειτουργικής ικανότητας των εν λόγω τελωνειακών διοικήσεων και αυτός είναι επίσης ο τομέας όπου θα επικεντρωθούν οι περισσότερες από τις μελλοντικές δράσεις.

Ένα σχέδιο, που εκπονήθηκε μαζί με εμπειρογνώμονες επί τελωνειακών θεμάτων των κρατών μελών, σχεδιάστηκε για να βελτιώσει την αποτελεσματικότητα των συνοριακών σταθμών στις χώρες του PHARE χρησιμοποιώντας τεχνικές ανάλυσης των κινδύνων και βελτιώνοντας την τελωνειακή διαχείριση. Αυτό συνεπάγεται αυξημένη χρήση των συστημάτων πληροφορικής και βελτιωμένη συνεργασία μεταξύ των διαφόρων κρατικών υπηρεσιών που λειτουργούν στα σύνορα και πέρα από αυτά.

Η Επιτροπή θα συνεχίσει να επιβλέπει την αποτελεσματικότητα όλων αυτών των μέτρων και επίσης θα λάβει την πρόοδο υπόψη της στον τακτικό απολογισμό που θα λάβει χώρα για πρώτη φορά το ερχόμενο Φθινόπωρο.